На основу члана 38. став 2. и члана 74. став 5. Закона о локалној самоуправи ( „ Службени гласник РС“, бр 127/07,83/14,101/2016, 47/2018 и 111/2021-др.закон), члана 56. и члана121. став 4. Статута Општине Ражањ („Службени лист општине Ражањ“, број 1/19 и 2/21), и члана 19. Одлуке о месним заједницама („Службени лист општине Ражањ“ број 1/19), председник Скупштине Општине Ражањ, доноси

**ОДЛУКУ**

**О РАСПИСИВАЊУ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА ЗА ПОДРУЧЈЕ ОПШТИНЕ РАЖАЊ**

Члан 1.

Расписујем изборе за чланове Савета месних заједница на подручју Општине Ражањ, за 02. април 2023. године.

Члан 2.

Рокови за вршење изборних радњи почињу да теку од дана ступања на снагу ове Одлуке, односно 28. фебруара 2023. године.

Члан 3.

Кандидата за члана Савета месне заједнице предлаже најмање 5 (пет) грађана са пребивалиштем на подручју месне заједнице.

Сваки грађанин може предложити само једног кандидата за члана Савета месне заједнице.

Предложени кандидати дају писану изјаву о прихватању кандидатуре.

Члан 4.

Кандидат подноси пријаву Изборној комисији, најкасније 15 дана пре дана одржавања избора у месној заједници, закључно са 17. мартом 2023. године.

Члан 5.

Кандидат за члана Савета месне заједнице подноси пријаву на посебном обрасцу који садржи:

1) име и презиме бирача, ЈМБГ, пребивалиште, адреса становања и потпис бирача да подржава предлог кандидата за члана Савета месне заједнице;

2) име и презиме кандидата, ЈМБГ, занимање, пребивалиште, адреса становања и потпис кандидата.

Кандидат за члана Савета месне заједнице, уз пријаву из става 1. овог члана подноси и: потврду о изборном праву и потврду о пребивалишту.

Обрасце за подношење предлога пријаве кандидата прописује Изборна комисија Упутством, које је дужна да објави у року од пет дана од доношења одлуке о расписивању избора.

Члан 6.

Изборе за чланове савета месних заједница спровешће Изборна комисија за спровођење избора за чланове Савета месних заједница, Бирачка комисија и Другостепена бирачка комисија.

Изборну комисију и Другостепену бирачку комисију за изборе чланова савета месних заједница именује Скупштина општине Ражањ.

Бирачку комисију именује Изборна комисија на предлог одборничких група Скупштине општине.

Члан 7.

Ова Одлука ступа на снагу даном доношења, а објавиће се на интернет страници општине Ражањ, у “Службеном листу Општине Ражањ” и истаћи на огласним таблама месних заједница.

Број: 013-5/23-11

У Ражњу: 28.02.2023. године

**Председник СО-е Ражањ**

**Томислав Матић,с.р.**